Hans Hovenhet Hestehoven

Hans Hovenhet Hestehoven er en orden som tildeles av Studentsamfunnet i Ås.
Ordenen ble innstiftet i 1924 etter å ha vært diskutert siden 1914.
Navn og statutter ble vedtatt i 1929 og først i 1938 ble ordenen utdelt første gang.

 Historikk 
Da studentene i Ås hadde drøftelser om sin egen orden i 1924, tok de som de øvrige studentsamfunn utgangspunkt i zoologi. Oslo-studentene hadde valgt grisen med Hans Majestet Den Gyldne Gris, mens Trondheim-studentene hadde valgt sauen med De Sorte Faars Ridderskab. Ås-studentene valgte en del av hesten og lot navnet samtidig få en dobbeltklang av ugrasbiologi: Hestehoven ble ordenssymbolet i Ås. Navnet og statuttene ble vedtatt i 1929.

 Ordenspromosjon 
Den første ordenspromosjonen ble gjennomført i 1938.

Hestehovens spesielle prinsipp bygger på straffen som belønning: Hans Hovenhet forutsetter at «alle» har fremragende fortjenester av en slik art at en viss straff er berettiget. Straffeutmålingen kan variere, men det finnes bare to alternativer: Galgen eller Hestehoven. Det siste alternativet har tre grader: Storkors, Kommandør og Ridder. Det første alternativet har naturlig nok bare én grad.

Den som har gjort helt spesielle fortjenester for Studentsamfunnet blir ført fram for Hovretten, som settes umiddelbart før Urpremieren på revyen under UKA i Ås. Ordenskollegiet består av Hans Hovenhets aller Hovneste embetsmenn; Cantzler, Ceremonimester og Stoer Mester. Retten består dessuten av en aktor og en forsvarer, og selv om det under rettergangen kan være vanskelig å skille mellom anklage og forsvar, så avgir Hans Hovenhets Ærværdige Stoer Mester alltid en klar dom.

Det er gjennomført 30 ordenspromosjoner fram til 2016, og Hestehoven er tildelt i alt 156 personer og institusjoner, blant annet:

 Matrikkel nr 1 Professor, og stifter av Hestehoven Erling Eide tildelt «Storkors av Hestehoven» 1938
 Matrikkel nr 4 Olav V tildelt «Storkors av Hestehoven» som Kronprins i audiens på Skaugum 1938
 Matrikkel nr 5 Hans Majestet Den Gyldne Gris tildelt «Storkors av Hestehoven» 1938
 Matrikkel nr 6 De Sorte Faars Ridderskab tildelt «Storkors av Hestehoven» 1938
 Matrikkel nr 7 Hans Majestet Pinnsvinet tildelt «Storkors av Hestehoven» 1938
 Matrikkel nr 11 Den første kvinnelige formann i Studentsamfunnet i Ås 1922 Astri Frisak tildelt «Ridder av Hestehoven» 1938
 Matrikkel nr 49 Statsminister Per Borten tildelt «Storkors av Hestehoven» 1966
 Matrikkel nr 64 Professor Ottar Brox tildelt «Ridder av Hestehoven» 1970
 Matrikkel nr 74 Multikunstner Kjell Aukrust tildelt «Ridder av Hestehoven» 1974
 Matrikkel nr 79 Statsråd, senere statsminister Gro Harlem Brundtland tildelt «Kommandør av Hestehoven» 1976
 Matrikkel nr 80 Dikter, revymann og radiostemme Otto Nielsen tildelt «Ridder av Hestehoven» 1976
 Matrikkel nr 109 Kronprins Haakon tildelt «Storkors av Hestehoven» 1994
 Matrikkel nr 131 Statsråd, H.V. Gesandt och Inbildt Fylkesmand til vaar Soerlige Nabostad (FSFRS), Hans Faarhed Odd Einar Dørum tildelt «Ridder av Hestehoven» 2006
 Matrikkel nr 150 Harald V tildelt «Storkors av Hestehoven» i audiens på Slottet 2014

Harald V ble tildelt Storkors av Hestehoven i audiens på Slottet som matrikkel nr 150 i det år Studentsamfunnet i Ås fylte 150 år 2014.

 Referanser 

 Litteratur 



 Eksterne lenker 
 Offisielt nettsted 

Kategori:Studentorden